Kraj još jedne godine, sada već tradicionalno, sumiramo ukupne rezultate svega što je rađeno. Sportisti sa invaliditetom u 2018. su bili izuzetno aktivni na svim poljima, od rekreacije do najjačih međunarodnih takmičenja. Sportski savez osoba sa invaliditetom Beograda, sumirao je rezultate ostvarene u prošloj godini, a tradicionalno su uručena priznanja najuspešnijim pojedincima i kolektivima, a istaknute su i organizacije koje su doprinele uspešnom radu SSOSIB-a.

Minutom ćutanja, a zatim i posthumno dodeljenim priznanjima za životno delo, odata je počast atletičaru Milošu Mitiću i strelcu Siniši Vidiću, izuzetnim sportistima koji su preminuli prošle godine.

U svečanoj sali Skupštine Grada, predsednik SSOSIB-a Velimir Knežević je skup nazvao praznikom sporta istakao je - “da su za to su najzaslužniji takmičari”

U ime **Grada Beograda**, prisutne je pozdravio **Filip Marjanović.**

– Siguran sam da ćete u ovoj sezoni da imate barem iste rezultate kao i prethodne, a iz godine u godinu još bolje. Znajte da imate našu podršku – istakao je član Gradskog veća.

Beogradski sportisti mogu da se pohvale brojnim odličjima iz 2018. sa međunarodne scene. Za najbolje među najboljima, prve među jednakima, proglašeni su strelac Dejan Jokić i paratekvondoistkinja Danijela Jovanović.

Najuspešniji sportski kolektiv je Atletski klub Pogledi dok je za najuspešnijeg mladog sportistu proglašena Marija Mičev, bronzana sa Evropskog prvenstva u paratekvondou.

Priznanja su dobitnicima uručena u Svečanoj akademiji u Skupštini Grada.